**Тақырыбы:** Музыка әлеміне саяхат.

**Мақсаты:   
Білімділік:** балалардың ноталарды тыңдауын дамыту.Оларды дыбысынан ажырту.  
**Дамытушылық:** музыканы қабылдау деңгейін дамыту.

**Тәрбиелік:** музыкаларды тыңдау арқылы эстетикалық талғамдарын ояту.   
**Әдіс тәсілдері:** түсіндіру. **Көрнекіліктер:** Тақырып жазылған шарлар, музыкалық аспаптар, аспаптардың суреттері, ноталардың суреттері, ноталардың суреттері салынған пойыз.

**Сабақ барысы:**

**Ұйымдастыру кезеңі:** Балалар қатармен музыка әуенімен залға кіреді, ортаны айналып шығып шеңбер жасап тұрып амандасады. Ал балалар қане, ортаға келіп бір-бірімізге бүгінгі күнімізге сәттілік тілеп, жылы сөздер айтайық. Қане шаттық шеңберін жасайық.  
 **«Шаттық» шеңбері:**

Күннің көзі ашылып,  
 Көкке шуақ шашылып,  
 Арайлап таң атқанда  
 Тілейікші баршаңызға сәттілік.

Балалар, музыка сабағында біз не үйренеміз?

Ән айтуды, би билеуді үйренеміз.

Жарайсыңдар!

**Іздену-ұйымдастырушы кезең.**

Балалар біз кез келген заттардың аттарын әріппен, сандармен жазамыз ғой ал, музыкада оны қалай жазамыз білесіңдер ма?

Ия, Ноталармен жазамыз.

Ия, дұрыс айтасыңдар! Олай болса балалар ноталарды әуенмен айтып көрейікші, қане:

Бәрі бірге: до,ре,ми,фа,соль,ля,си.

Балалар енді ноталарды сызықтарына апарып орналастырайық. Бір-бір баладан апарып ноталарды орналастырады.

Ноталарды орналастырдық енді ноталардың алдында не тұруы керек балалар?

Скрипка кілті тұруы керек.

Бір бала апарып жабыстырады.

Жақсы балалар, ендеше ноталарымызды жабыстырған автобусымызға мініп музыка әлеміне саяхатқа шығайық (әуенмен залды бір айланып жүреміз)   
Балалар жан-жағымызға қарап музыка әлеміндегі жолдағы көріністерді тамашалап отырайық. Кетіп бара жатып, жолда балалар мен домбыра аспапын көрдім. Сендер көрдіңдер ма? Қане, барып тоқтап танысайықшы. (мұнда домбыра тұрады автобустан түсіп таныстырамын)

Ал балалар автобусқа мініңдер саяхатымызды жалғастырайық. Қараңдар балалар мында да әсем заттар бар сияқты барамыз ба?   
(сыбызғы болады) таныстырып өтемін.

Жақсы балалар саяхатымызда тағы немен танысады екенбіз автобусымызға мініп жолға шығайық. Балалар мына жерде тағы аспаптар бар сияқты не екен барып танысайық. (барабан болады)

Балалар музыкалық саяхатымызды жалғастырайық, қандай көріністер көрер екенбіз. Мына жерге тоқтап көрейік. (сылдырмақтар болады) таныстырып кетемін. Сылдырмақтармен таныстық енді жолға шығайық.

**Негізгі бөлім:** Балалар, біз саяхаттап келе жатқан жолдарда керемет аспаптармен таныстық, саяхатымызды әрі қарай тағы жалғастырайық. Бұл аспаптарданда керемет аспаптармен танысуымыз мүмкін. Қараңдар балалар мына жерде де аспаптар бар сияқты тоқтап танысайық, деп автобустан түсемін. Балалар қараңдар мында хат жатыр. Бұл хат мына неге жатыр екен, қане, ашып оқып көреміз ба? Ия.

Сәлеметсіңдер ме, балалар? Мен, музыка әлемінің Ханшайымымын. Бұл хатта менің сендерге үш түрлі тапсырмаларым бар. Балалар менің үш тапсырмамды өте жақсы орындасаңдар мен сендерге келемін. Бірінші тапсырмам: мына күй табақтағы әуенді тыңдаңдар да оның сөзімен қосылып айтып беріңдерші;-депті **«Ән ұран»**   
  
Жарайсыңдар , балалар дұрыс, жақсы айттыңдар. Ендеше Ханшайымның екінші тапсырмасын хаттан оқып білейік:

Балалар жаңағы күйтабақтағы музыкаларды тыңдап оның мінездерін ажыратып беріңдер;-депті. Тыңдап көреміз ба балалар? Ия.

Біріншісі (көңілсіз әуен) екіншісі (көңілді әуен)

Балалар дұрыс айтасыңдар! Ендеше балалар біз жол жүріп шаршадық осы көңілді музыкаға бәріміз би билеп, сергіп алайық. (Көңілді әуенге билейміз)

Балалар осындай тамаша көңіл-күймен ханшайымның соңғы тапсырмасын орындап көрейік. Мен хаттан оқып берейін, қандай тапсырма берді екен бізге. Мында бір қорапша бар, қорапшаның ішінде заттар бар сол заттарға байланысты сұрақтарға жауап берсеңдер мен сендердің жандарыңнан табыламын;-деген. Балалар бәріміз қорапшаны іздеп көрейік (іздейді)

Мінеки, таптым апай; деп, бір бала тауып алып келеді, ішін ашып сұрақтарды оқиды:

Мынау қандай аспап? (Сыбызғы)  
Сыбызғы қалай ойналады? (Үрлеп)  
Мынау қандай аспап? (Домбыра)   
Домбырны қалай ойнайды? (Шертіп)  
Балалар бұл қандай аспап? (сылдырмақ)

Балалар тағы қарап көрейік басқа тапсырма барма екен.

(Осы уақытта залға Ханшайым кіріп келеді балаларға қарап)

Сәлем, достар! Жарайсыңдар! Менің тапсырмаларымды өте жақсы орындадыңдар. Ақылды, білімді балалар екенсіңдер. Балалар мен сендер сияқты ақылды балалармен ойын ойнағым келіп тұр. Қане барлығымыз ойын ойнайық. Ендеше мен сендерге ойынның шартымен таныстырып өтейін. Бұл ойында, барлығымыз көңілді әуенге билеп жүреміз. Бірінші әуен тоқтағанда қол соғамыз. Әуен тағы ойнайды әуен екінші рет тоқтағанда отырамыз. Ойын осылай жалғасады. Кім қол соғатын кезде отырып қойса немесе отыратын кезде қол соғып қателессе ол бала ойыннан шығады.

Балалар керемет сендер менің тапсырмаларымды жақсы орындадыңдар, менімен көңілді ойнадыңдар, сол үшін мен сендерге әдейі дайындап келген сыйлығымды беремін. (нотаның суреті бар қорапша береді)

Мына қорапшада менің балаларға арнаған сыйлықтарым бар, оны балабақшаңызға барған соң беріңіз, сау болыңыздар, балалар менің әлеміме келіп тұрыңыздар. (шығып кетеді)

Балалар біздіңде балабақшаға қайтатын уақытымыз болып қалды. Автобусқа мініп кетейік. (музыка ойнап тұрады залды бір айланып шығады)

**Қорытынды:** Автобустан түсіп, міне балабақшаға келдік, балалар біз бүгін қайда бардық? (қайда барып не көргендерін әңгімелейді)

Біз музыка әлемінде ән айтып, биледік және әр-түрлі аспаптармен таныстық.

Ендеше музыка әлемінің Ханшайымының берген қорапшасын ашып көрейік. (балаларға арналған сыйлықтарын бөлістіріп берем). Ендеше балалар бәріміз бірге **«Үгәйім»** әнін орындайықта жақсы көңіл-күймен тобымызға кетейік.

Әнді орындап болып, музыка аяғында музыка ырғағымен сапқа тізіліп залдан шығып кетеді.